Pärnu muuseumi näitusesaal näeb sügiseni välja nagu täiturg - alates eilsest ripuvad seal nagis Hugo Bossi kummitagid, vitriinidel aga ilutsevad Redooki ja Adidose botased kõrvuti liba-teletupsudega.  Piraat- ja võltskaubast on kokku pandud eile avatud näitus «Iga hinnaga üle piiri», mille väljapanekud pärinevad tollilaost.    Näitusele andis avalöögi tolli välioperatsioon Pärnu südalinnas, mille käigus otsisid tolliametnikud keelatud autokütust,  narkokoerad aga nuhkisid seadusvastaste droogide järele.    Edela tolliinspektuuri peainspektor Janek Renti sõnul on tegemist küll näidisoperatsiooniga, kuid ühelgi autojuhil pole õigust tolliametniku peatumismärguannet eirata.    Relvad ja salasuits    Välioperatsiooni lõppedes avas muuseum uksed ning narkokoerte valvsa pilgu all pääsesid huvilised saali, kuhu on üles seatud ligi paarsada viimaste aastate jooksul piiril konfiskeeritud eset.    Teiste seas on  näitusel koha leidnud Nusscaffe kohvipurgid, Fiea botased, piirilt kokku korjatud külmrelvad, virn salasigarette ja muud põnev-naljakat, näiteks liba-teletupsud.    Enamik sellest viimase paari aasta jooksul tollitöötajate kätte sattunud kaubast on Renti andmetel valmistatud Hiinas.    Näituse korraldaja, Pärnu muuseumi vanemteaduri Katrin Martsiku sõnul pole väljapaneku eesmärk pelgalt külastajate lõbustamine. Toll tahab juhtida inimeste tähelepanu määrustikele ja reeglitele, mida peab  arvestama iga piiriületaja, samuti tõsta tarbija teadlikkust turukauba ostmisel. «Näeme siin, kuidas ja millega meid petta püütakse,» mainis Martsik.    Kaup hävitatakse    Tegemist on Eestis esimese tolliameti tööd tutvustava näitusega. «Me tahame inimestele näidata, et oleme olemas ja tegutseme,» põhjendas Rent näituse vajalikkust.    Tollitööd ja piraatkaupa pääseb vaatama 20 krooni eest, sooduspilet maksab poole vähem. Kogu vaatamiseks välja pandud kaup läheb  hävitamisele, kuid mitte enne septembri lõppu, mil näitus suletakse.    Asso Puidet, Pärnu Postimees